"กงสุลสัญจร" จังหวัดนราธิวาส 19-20 มีนาคมนี้ อำนวยความสะดวกแก่พี่น้องประชาชน
นายฉัตรชัย  วิริยเวชกุล อธิบดีกรมการกงสุล กล่าวในรายการใต้สันติสุข  ทาง  สวท.นราธิวาส ว่า ตั้งแต่เกิดสถานการณ์โควิด-19 กรมการกงสุล กระทรวงการต่างประเทศ ได้ระงับการจัดหน่วยหนังสือเดินทางเคลื่อนที่ "กงสุลสัญจร" เป็นการชั่วคราว  เพื่อปฏิบัติตามมาตรการควบคุมโรค ปัจจุบันสถานการณ์ต่างๆ เริ่มคลี่คลายและมาตรการต่างๆ เริ่มผ่อนปรน กรมการกงสุลจึงเริ่มให้บริการกงสุลสัญจรอีกครั้ง ซึ่งเป็นส่วนหนึ่งในการขับเคลื่อนนโยบายการทูตเพื่อประชาชน ดังคำขวัญว่า "การทูตเพื่อประชาชน ทุกแห่งหนเราดูแล" โดยในช่วงวันที่ 19-20 มีนาคมนี้ เวลา  08.00 น.-16.30 น. จะจัดหน่วยหนังสือเดินทางเคลื่อนที่ ที่อาคารหอประชุมเฉลิมพระเกียรติ 7 รอบ พระชนมพรรษา ศาลากลางจังหวัดนราธิวาส โดยไม่ต้องลงทะเบียนจองคิวล่วงหน้า พร้อมขอให้ปฏิบัติตามมาตรการป้องกันและควบคุมโรคโควิด-19 อย่างเคร่งครัด และให้ความร่วมมือแก่เจ้าหน้าที่และปฏิบัติตามคำแนะนำของเจ้าหน้าที่ด้วย สำหรับผู้ที่จะมารับบริการ กรณีมีอายุ 20 ปีบริบูรณ์ขึ้นไป สามารถเลือกทำหนังสือเดินทางที่มีอายุ 5 ปี และ 10 ปี ใช้เพียงบัตรประชาชนเท่านั้นก็สามารถทำได้ หากใครมีหนังสือเดินทางเล่มเดิมก็ขอให้นำมาด้วย ส่วนเด็กและเยาวชน (อายุต่ำกว่า 20 ปี) ทำได้เฉพาะเล่ม 5 ปี เท่านั้น และพ่อแม่จะต้องเซ็นยินยอมในการขอและอนุญาตให้เด็กเดินทางไปต่างประเทศได้ โดยพ่อแม่นำหลักฐานที่แสดงความสัมพันธ์เกี่ยวข้องกับเด็ก อาทิ สูติบัตรของเด็ก ทะเบียนบ้านที่มีชื่อพ่อแม่ลูก หากพ่อแม่แยกกันอยู่ เด็กอยู่กับญาติหรือมีผู้อื่นดูแล ก็ต้องมีหลักฐานแสดงอำนาจปกครองเด็กคนนั้น อีกทั้งจะให้บริการหนังสือเดินทางฮัจญ์สำหรับผู้ที่จะเตรียมตัวไปแสวงบุญในช่วงกลางปีนี้ สำหรับค่าใช้จ่าย หนังสือเดินทางอายุ 5 ปี ค่าธรรมเนียม 1,000 บาท หนังสือเดินทางอายุ 10 ปี ค่าธรรมเนียม 1,500 บาท หนังสือเดินทางฮัจญ์ อายุไม่เกิน 3 ปี ค่าธรรมเนียม 500 บาท โดยสามารถจ่ายเป็นเงินสด หรือจ่ายผ่าน QR Code หรือบัตรเดบิต/เครดิตได้ เพื่อความสะดวกไม่ต้องพกเงินสด รวมถึงมีค่าบริการส่งเล่มใหม่ทางไปรษณีย์อีก 40 บาท (ชำระเป็นเงินสดเท่านั้น) ซึ่งใช้เวลา 3-5 วันทำการก็จะได้รับเล่มแล้ว อธิบดีกรมการกงสุล กล่าวต่อว่า นอกจากการให้บริการหน่วยหนังสือเดินทางเคลื่อนที่แล้ว ยังมีทีมงานจากกองคุ้มครองและดูแลผลประโยชน์คนไทยในต่างประเทศ และกองสัญชาติและนิติกรณ์ เปิดคลินิกให้คำปรึกษาแนะนำต่างๆ โดยไม่มีค่าใช้จ่ายใดๆ